רותי נבון

ביוגרפיה

את שירותה הצבאי עשתה נבון בצוות הווי פיקוד הדרכה בתוכנית שמח בלב (1971), ובלטה בשירים "איש קטן" ו"כל מה שרציתי" (למרות שתפקיד הסולו שלה היה קצר והופיע קרוב לסוף השיר). כוכב הלהקה יוני נמרי הפך לבן זוגה לתקופה זו. כבר אז ניתן היה להתרשם מקולה הייחודי ומההגשה המרשימה עתירת האנרגיה שלה.
עם שחרורה מהצבא היא השתתפה במחזמר אל תקרא לי שחור (1972), שעסק באפליית האפרו-אמריקאים בארצות הברית, לצידם של עוזי פוקס, דודו זר, אברהם פררה ועוד. הפקה זו נחלה הצלחה רבה, ונבון ביצעה בה את השירים "שלגיה" ו"מי רצח את בסי סמית" ובלטה בשירים כמו "יום יבוא" ו"קליפסו בשחור לבן". בעקבות הפקה זו נבון זכתה לפופולריות רבה והחלה לפתח קריירה עצמאית.
ב-1973 היא הקליטה את השיר "בין האצבעות", שהלחין עבורה במיוחד צביקה פיק, וכן ביצעה איתו את הדואט "הרקדן האוטומטי". 
באותה השנה היא הייתה אמורה להופיע בפסטיבל הזמר והפזמון ולבצע את השיר "נצח ישראל לא ישקר" העוסק בגיבוריו של ארגון ניל"י. 
זמן קצר לפני הפסטיבל נפצעה נבון בתאונת דרכים ולא זכתה להופיע בו. את השיר ביצעו באותו הערב שתי השלישיות שהיו אמורות ללוות אותה, שוקולד מנטה מסטיק ואף אוזן גרון, אך בתקליט של הפסטיבל הוחלף הביצוע בביצוע דומה, כאשר נבון היא המבצעת הראשית יחד עם מלוויה. 
לאחר הפסטיבל נבון ניסתה את מזלה בארצות הברית, אך חזרה במהרה לישראל. היא המשיכה להקליט בארץ שירים שהפכו ללהיטי ענק, כמו "גשם בעיתו" ו"חשמל בכפות ידיך", והשתתפה בפסטיבל שירי ירושלים בשיר "על חומותיך ירושלים", שהלחינה נורית הירש למילים מתוך המקורות.
בסוף 1974 הוציאה את אלבום הסולו הראשון שלה, "רותי נבון", שאיגד כמה מלהיטיה הראשונים לצד שירים כמו "אולי מחר" (מילים: לאה גולדברג, לחן ועיבוד: נורית הירש), "רוצה ולא מוצאת" (מילים רימונה די נור, לחן: מישה סגל) ו"אנחנו רק שניים" (מילים: אהוד מנור, לחן ועיבוד: נורית הירש), ושני שירים באנגלית שהקליטה כסקיצות לנסיעה לארצות הברית. 
באותה השנה היא הקליטה את שירו של חיים נחמן ביאליק "שבת המלכה" לאלבום ותוכנית טלוויזיה שהוקדשו לשיריו. נבון החלה שוב לנסות את מזלה מעבר לים, וחילקה את זמנה בין ישראל ובין הופעות בפני קהילות יהודיות בחו"ל.
היא הצטרפה לצוות התוכנית ראש כרוב וביצעה במסגרת זו שירים שתירגמה תלמה אליגון, כמו "על גג העולם" ו"מנגינה היא שמש".
במהלך שנות השבעים הקשר שלה עם ישראל החל להתרופף. היא הקדישה זמן רב יותר לניסיון קריירה בחו"ל, שם חייה קיבלו תפנית והיא החלה להתקרב לדת. 
בסוף שנות השבעים היא ניסתה עוד כמה גיחות קצרות בישראל, כמו הופעה בפסטיבל נביעות 1978 עם השיר "דבר לא השתנה" ומחרוזת דיסקו. על הבמה ליוו אותה דוד קריבושה בקלידים ועיבודים, חיים רומנו רומנו בגיטרות, מאיר ישראל בתופים וקובי כהן בבס. 
ב-1979 יצא תקליט שדרים של נבון ובו שיר פרודי על זמרים 'ששרים מהאף' ושיר שני, רציני יותר: "זה היה סיפור של חורף" (מילים: יהונתן גפן, לחן: דוד קריבושה). בסוף 1979 השתתפה בשירוויזיון מס' 1  עם השיר "פליפר" (מילים: אבי קורן, לחן ועיבוד: דוד קריבושה), אך חזרה לאחר מכן לארצות הברית, שם הקימה משפחה והשלימה את תהליך החזרה בתשובה.
לאורך שנות השמונים והתשעים התרחקה נבון מאור הזרקורים, והתמקדה בהופעות סגורות מול קהל של נשים יהודיות בארצות הברית. 
כבר בשנת 1977 הקליטה והוציאה בחו"ל את האלבום "הוריני דרכך" ובו שירים מהמקורות בעיבוד ירון גרשובסקי. 
בשנת 2001 נבון חזרה לארץ וחידשה את "פרחים בקנה" כשיר הנושא לסדרת הטלוויזיה התיעודית ירוקות, שעסקה בטירוניות במחנה 80. 
בשנת 2002 במסגרת פסטיבל ג'אז בים האדום באילת ביצעה מופע, שם שרה חלק מלהיטיה הישנים ושירי ג'אז באנגלית. המופע נקרא במסע אל עצמי ותועד בדיסק הנושא את אותו השם. מופע זה הוכיח כי כוחה של נבון כזמרת עדיין במותניה, והיא לא איבדה מיכולותיה הווקליות ונוכחותה הבימתית. נראה היה כי נבון החלה בתהליכי יציאה בשאלה, אך היא לא הסכימה לאשר זאת רשמית. היא המשיכה לטעון שהיא עדיין מאמינה אדוקה ואישה דתייה, אבל אין היא רוצה להמשיך להיות כבולה לסגנון מסוים או קהלים מסוימים. 
באותה שנה יצא אלבומה הראשון במהדורה חדשה עם בונוסים, כחלק מסדרת "מבראשית" של חברת "הד-ארצי".
ב-2003 נבון שיחקה בהצגה ינשופים של תיאטרון באר שבע. 
ב-2004 הקליטה את הדואט "תיגע בי" עם יגאל בשן, שגם כתב והלחין את השיר. 
באותה שנה ביצעה גם בדואט עם דורי בן זאב את השיר "תמיד עולה האלופה" (מ': חמוטל בן זאב, ל': יאיר רוזנבלום, לכבוד זכייתה של קבוצת הכדורגל מכבי חיפה באליפות המדינה. 
ב-2005 השתתפה במחזמר צלילי המוסיקה בתפקיד אם המנזר. 
ב-2006 היא יצאה למסע הופעות שכלל גם את ירדנה ארזי, אילנית, מרגלית צנעני, ושלומית אהרון בפני קהילות יהודיות בקנדה ובארצות הברית, בשם "חמש הדיוות". 
השתתפה בהקלטת השיר "רוח האדם", למילים ולחן של סי היימן והמשוקם סיני מיתקי ב-2007, יחד עם אמנים רבים, להגברת המודעות לשיקום נפגעי נפש דרך עמותת אנוש. 
בחנוכה של אותה שנה, השתתפה בפסטיבל שירי הילדים "ילד פלא" וזכתה במקום הראשון עם השיר "הוא יהיה" שכתבה חמוטל בן זאב והלחין יורם צדוק.
בשנת 2008 נבון הוציאה אלבום בשם "בהילוך גבוה", שהכיל גרסאות חדשות לשיריה הישנים לצד גרסאות כיסוי לשירים קלאסיים אחרים, כ"הפרח בגני" של זוהר ארגוב ו"חורשת האקליפטוס" של נעמי שמר. האלבום כלל גם שיר אחד חדש בשם "אותות" ביחד עם להקת חיל האוויר. 
בשנת 2014 רותי השתתפה בתקליטור ה-DVD של כוכבת הילדים רוני נדלר שנקרא ״רוני והלהקה״ בתפקיד עצמה' כמנטורית של רוני.
בנוסף לקריירת השירה של נבון, שימשה נבון גם במספר מקרים כשחקנית, בין השאר בסרט החשוד האחרון בבימויים של מתי הררי ואריק לובצקי ב-2005, ובסדרה "שחקן זר" ב-2015 שם גילמה את אשתו של מוני מושונוב.
ביוני 2018 לוהקה נבון למחזמר "מיקה שלי" בתיאטרון הלאומי הבימה, בבימויו של משה קפטן. נבון הייתה אמורה לגלם את דמותה של חנקה, לסירוגין עם מיקי קם ,אך חזרה בה מפאת "לוז צפוף" במקומה עתידה לחלוק את התפקיד אורנה רוטברג.
נבון הייתה נשואה ליוסף זמורה ולהם שני בנים: ליאור-יצחק ושי-שבתאי.